സര്വകലാശാലയുമായുള്ള തര്ക്കം രണ്ടാഴ്ചയ്ക്കകം പരിഹരിക്കണമെന്ന് കളക്ടര് കാസര്ഗോഡ്: ദേശീയപാതാ വികസനത്തിന് ഭൂമി ഏറ്റെടുക്കുന്നതുമായി ബന്ധപ്പെട്ട് ജില്ലയില് കാര്ഷിക സര്വകലാശാലയുമായുള്ള തര്ക്കം രണ്ടാഴ്ചയ്ക്കകം പരിഹരിക്കണമെന്ന് ജില്ലാ കളക്ടര് സ്വാഗത് ഭണ്ഡാരി ബന്ധപ്പെട്ടവര്ക്ക് നിര്ദേശം നല്കി. പടന്നക്കാട് കാര്ഷിക കോളജ്, നീലേശ്വരത്തേയും പിലിക്കോട്ടെയും തോട്ടങ്ങള് എന്നിവയുമായി ബന്ധപ്പെട്ട് 2.3 ഹെക്ടര് ഭൂമിയാണ് ദേശീയപാതാ അഥോറിറ്റി ഏറ്റെടുക്കുന്നത്. ഇവയെല്ലാം സര്ക്കാര് ഭൂമിയായതിനാല് ഭൂമിക്ക് വില കണക്കാക്കാതെ അതിലെ കെട്ടിടങ്ങള്ക്കും കാര്ഷികവിളകള്ക്കും മാത്രം നഷ്ടപരിഹാരം നല്കാമെന്നാണ് ദേശീയപാതാ അഥോറിറ്റിയുടെ നിലപാട്. എന്നാല് സ്ഥാപനങ്ങളുടെ മതിലുകളും കെട്ടിടങ്ങളും പവര് സ്റ്റേഷനും പുതുക്കിപ്പണിയുന്നതിനു തന്നെ ഭീമമായ തുക ചെലവ് വരുമെന്നാണ് കാര്ഷിക സര്വകലാശാല ചൂണ്ടിക്കാട്ടിയത്. കാര്ഷിക കോളജ് വളപ്പിലെ ഹൈടെന്ഷന് പവര് സ്റ്റേഷന് മാറ്റിസ്ഥാപിക്കുന്നതിനുള്ള ചെലവ് വഹിക്കാമെന്ന് കളക്ടറുടെ സാന്നിധ്യത്തില് നടന്ന ഓണ്ലൈന് ചര്ച്ചയില് ദേശീയപാതാ അഥോറിറ്റി സമ്മതിച്ചു. നഷ്ടപരിഹാരം സംബന്ധിച്ച് ശേഷിക്കുന്ന പരാതികളില് ആര്ബിട്രേഷന് നടപടികള് സ്വീകരിക്കാനും സര്വകലാശാലയ്ക്ക് അനുമതി നല്കി. ഇതിനായി 14 ദിവസത്തെ സാവകാശവും അനുവദിച്ചു. ഇതോടൊപ്പം കാസര്ഗോഡ് സിപിസിആര്ഐയുമായി ബന്ധപ്പെട്ട അഞ്ച് ഹെക്ടര്, സ്വകാര്യ വ്യക്തികളുമായി ബന്ധപ്പെട്ട 1.7 ഹെക്ടര് സ്ഥലത്തര്ക്കങ്ങളിലും രണ്ടാഴ്ചയ്ക്കകം പരിഹാരമാര്ഗങ്ങള് കണ്ടെത്താന് കളക്ടര് ദേശീയപാതാ അഥോറിറ്റിക്ക് നിര്ദേശം നല്കി.